Document ID: 32005D0269

NÕUKOGU OTSUS,
28. veebruar 2005,
ühelt poolt Euroopa Ühenduse ja selle liikmesriikide ning teiselt poolt Tšiili Vabariigi vahelise assotsiatsioonilepingu sõlmimise kohta
(2005/269/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 310 koostoimes artikli 300 lõike 2 esimese lõigu teise lausega ning artikli 300 lõike 3 teise lõiguga,
võttes arvesse komisjoni ettepanekut,
võttes arvesse Euroopa Parlamendi nõusolekut, (1)
ning arvestades järgmist:
(1)
Ühelt poolt Euroopa Ühenduse ja selle liikmesriikide ning teiselt poolt Tšiili Vabariigi vaheline assotsiatsioonileping (edaspidi “assotsiatsioonileping”) allkirjastati ühenduse nimel 18. novembril 2002. aastal Brüsselis.
(2)
Assotsiatsioonileping tuleks heaks kiita,
ON VASTU VÕTNUD JÄRGMISE OTSUSE:
Artikkel 1
1. Käesolevaga kiidetakse ühenduse nimel heaks ühelt poolt Euroopa Ühenduse ja selle liikmesriikide ning teiselt poolt Tšiili Vabariigi vaheline assotsiatsioonileping koos sellele lisatud lisade ja protokollidega ning lõppaktile lisatud ühenduse ühepoolsete deklaratsioonide ja koos teise lepinguosalisega tehtud ühisdeklaratsioonidega.
2. Assotsiatsioonilepingu, lisade, protokollide ja lõppakti tekst on lisatud käesolevale otsusele. (2)
Artikkel 2
1. Assotsiatsioonilepinguga loodud assotsiatsiooninõukogus ja assotsiatsioonikomitees võetava ühenduse seisukoha otsustab nõukogu komisjoni ettepanekul kooskõlas asutamislepingu vastavate sätetega.
2. Nõukogu esindaja täidab assotsiatsiooninõukogu eesistuja ülesandeid ning esitab ühenduse seisukoha. Komisjoni esindaja täidab assotsiatsioonikomitee eesistuja ülesandeid ning esitab ühenduse seisukoha.
3. Komisjon esindab ühendust erikomiteedes, mis on loodud assotsiatsioonilepinguga või moodustatud kooskõlas selle lepingu artikliga 7.
Artikkel 3
1. Assotsiatsioonilepingu V lisa artikli 29 lõike 2 kohaldamiseks volitatakse komisjoni leppima kokku lepingu muutmiseks vajalikud meetmed vastavalt määruse (EÜ) nr 1493/1999 (3) artiklis 75 sätestatud menetlusele.
2. Assotsiatsioonilepingu VI lisa artikli 16 lõike 2 kohaldamiseks volitatakse komisjoni leppima kokku lepingu muutmiseks vajalikud meetmed vastavalt määruse (EMÜ) nr 1576/89 (4) artiklis 15 sätestatud menetlusele.
Artikkel 4
Nõukogu eesistuja edastab ühenduse nimel assotsiatsioonilepingu artikli 198 lõikes 1 ettenähtud teate.
Brüssel, 28. veebruar 2005

Labels: 18
15
5